Številka: 024-7/2022-3340-1

Datum: 12. oktober 2022

Zadeva: **Javno vabilo k sodelovanju v Delovni skupini za trajni dialog z javnimi zavodi v kulturi**

Ministrstvo za kulturo poziva vse zainteresirane, da predlagajo kandidate in kandidatke za članstvo v Delovni skupini za trajni dialog z javnimi zavodi v kulturi.

**Rok za oddajo prijav je vključno 28. oktober 2022.**

Za zagotavljanje vključujočega in sistemskega dialoga med ministrstvom za kulturo ter ključnimi deležniki na polju umetnosti in kulture, bo v letu 2022 imenovana Delovna skupina za trajni dialog z javnimi zavodi v kulturi. Na Ministrstvu za kulturo želimo voditi dialog z vsemi segmenti sektorja, zato bomo imenovali tudi delovni skupini za trajni dialog z nevladnimi organizacijami in samozaposlenimi ter drugimi delavci v kulturi.

Ministrica za kulturo bo člane in članice Delovne skupine za trajni dialog z javnimi zavodi v kulturi imenovala izmed prispelih popolnih vlog na podlagi pričujočega javnega vabila.

Kandidat za člana delovne skupine mora izpolnjevati naslednje pogoje:

* pozna horizontalno delovanje javnih zavodov v kulturi;
* redno spremlja kulturne politike s področja delovanja delovne skupine.

Predlagatelji kandidata za člana delovne skupine morajo podati pisno prijavo, ki jo sestavljajo naslednji dokumenti:

* življenjepis kandidata (v Europass ali drugi obliki) s kratkim opisom kandidatovih delovnih izkušenj in referenc, iz katerih so razvidni strokovno poznavanje področja dela delovne skupine in vsaj petletne delovne izkušnje s področja (dokazila so lahko medijski zapisi, bibliografija, kritiške objave, študije, monografije, priporočila ali druga relevantna dokazila);
* izpolnjena in podpisana izjava, da kandidat soglaša s kandidaturo, dovoljuje obdelavo in uporabo osebnih podatkov ter javno objavo imena in priimka v primeru imenovanja (izjava je priloga 2 tega javnega vabila);
* izpolnjen in podpisan obrazec 1, ki opredeljuje predlagatelja in utemeljitev kandidature (obrazec je priloga 1 tega javnega vabila).

Ministrica za kulturo bo pri imenovanju članic in članov delovne skupine upoštevala strokovnost, njihovo poznavanje horizontalnih vidikov kulturnih politik na področju javnih zavodov v kulturi, geografsko razpršenost delovanja kandidatov, uravnoteženo zastopanost po spolih in starosti ter skupen nabor strokovnih znanj in izkušenj iz različnih zvrsti obravnavanega področja, delovnih in organizacijskih oblik delovanja.

Člani bodo imenovani za mandat štirih let (2022–2026). Njihova naloga bo sledenje uresničevanju ukrepov ministrstva iz koalicijske pogodbe in oblikovanje lastnih predlogov ukrepov na področju javnih zavodov v kulturi.

Člane Delovne skupine za trajni dialog z javnimi zavodi v kulturi lahko predlagajo formalna ali neformalna strokovna združenja javnih zavodov ali posamezni javni zavodi.

Predlagatelji pošljejo predloge v zaprti ovojnici z oznako: "**NE ODPIRAJ – predlog za člana Delovne skupine za trajni dialog z javnimi zavodi v kulturi"** priporočeno po pošti ali osebno na naslov: Ministrstvo za kulturo, Maistrova 10, 1000 Ljubljana. Za pisno obliko prijave šteje tudi elektronska oblika, poslana na elektronski naslov: gp.mk@gov.si, pri čemer veljavnost prijave ni pogojena z elektronskim podpisom. Ob prijavi po elektronski pošti naj kandidat prej navedeno oznako navede v vrstici »Zadeva«. Formalno nepopolne prijave ne bodo uvrščene v izbirni postopek.

V postopku javnega povabila ni možnosti vlaganja pravnih sredstev. Uporabljeni izrazi, zapisani v moški spolni slovnični obliki, so uporabljeni kot nevtralni za vse spole.

Kontaktna oseba za dodatna pojasnila v času uradnih ur Ministrstva za kulturo:

Tjaša Pureber, v. d. generalne direktorice Direktorata za razvoj kulturnih politik, elektronski naslov: tjasa.pureber@gov.si, telefon: 01 369 5982.

Vljudno vabljeni k oddaji kandidatur.

dr. Asta Vrečko

ministrica za kulturo